Allan Niebuhr (KF), 2005-10-11:
I Det Konservative Folkeparti glæder vi os over indførelsen af det frie skolevalg, som trådte i kraft for lidt over 2 måneder siden.
Børnefamilierne har nu mulighed for at vælge lige netop den skole, der passer til deres families behov inden for og på tværs af kommunegrænserne.
Der er ingen tvivl om, at det frie skolevalg vil betyde, at der kommer en større konkurrence mellem folkeskolerne og friskolerne end hidtil.
Forældrene kan nu vælge mellem flere forskellige folkeskoler.
Hermed er der skabt et alternativ til friskolerne.
Jeg vil ikke lægge skjul på, at vi i Det Konservative Folkeparti hele tiden har håbet på, at det frie skolevalg vil betyde, at flere vælger folkeskolen, hvor de ellers ville have valgt en privatskole eller en friskole.
Derfor vil vi også til enhver tid arbejde for at ændre forhold, der måtte være årsag til, at forældre og børn vælger folkeskolen fra.
Derfor støtter vi også, at der med dette lovforslag sker en harmonisering af principperne for familiernes egenbetaling med brug af det frie skolevalg.
Vi finder det på ingen måde hensigtsmæssigt, at staten giver befordringstilskud til elever, der vælger en friskole frem for en folkeskole, samtidig med at kommunerne ikke på samme måde er forpligtede til at give befordringstilskud til de elever, der vælger en anden folkeskole end distriktsskolen.
Herved stilles friskolerne bedre end folkeskolen, og det ønsker vi ikke.
Vi er grundlæggende meget tilfredse med den danske skoletradition, der gør, at vi har mulighed for at have frie skoler.
Derfor ønsker vi også at bevare og værne om friskolerne.
Folkeskolerne skal dog ikke have ringere vilkår end friskolerne.
Vi støtter lovforslaget, ligesom vi også hilser det velkommen, at friskolerne fremover må yde befordringstilskuddet af egne midler.
Hermed ligestilles man med kommunerne, så man også her kan beslutte, om man vil give fri befordring til elever eller til forældre, der vælger, at eleven skal gå i en anden skole end distriktsskolen.
Endelig er vi naturligvis tilfredse med, at der fortsat vil være tilskud til befordring til friskolerne af de elever, der ikke er i stand til at befordre sig selv på grund af sygdom og invaliditet.
I Det Konservative Folkeparti er vi opmærksomme på, at der er et specielt problem omkring de tyske mindretalsskoler.
Det er en problemstilling, som vi aktivt vil arbejde for at få ændret på.
Det har vi også nævnt over for ministeren på et tidligere tidspunkt, og det vil vi fortsat arbejde med.
Jeg har ikke her og nu økonomien bag det her tiltag, men der er for mig ingen tvivl om, at det er noget af det, vi må prøve at løse i udvalgsbehandlingen efter fremsættelsen af lovforslaget.
Jo, det vil jeg meget gerne forklare.
Det her forslag har, som det har været fremme, intet at gøre med, at man hetzer imod friskolerne.
Derfor tilkendegiver jeg også, at vi intet har imod friskolerne, og at vi gerne ser friskolerne fortsat.
Men vi har noget imod, hvis friskolerne bliver stillet bedre end de folkeskoler, de er oppe imod i en konkurrence.
Derfor siger vi, at det ikke skal være sådan, at befordringsmuligheder, man ikke har i folkeskolen, skal være mulige i friskolerne.
Derfor må vi holde fast i at sige, at den konkurrence, der skal være mellem folkeskolen og friskolen, skal være på det faglige område og ikke på andre servicemuligheder såsom befordringsgodtgørelsen.